SA kry lof oor wette teen uitbuiting van kinders | Netwerk24
Deur Denique Smith 21 Januarie 2019 05:22
Suid-Afrika is onlangs in 'n navorsingsopname geprys vir sy verbintenis om seksuele geweld teen kinders met omvattende wetgewing vas te vat.
In Shining Light on Child Sex Abuse & Exploitation: A 40-Country Benchmarking Index word gekyk hoe 40 lande oor die wêreld heen reageer op seksuele misbruik en uitbuiting van kinders. Die verslag is deur The Economist Intelligence Unit uitgereik.
Die opname het egter daarop gewys dat Suid-Afrika se ondersteuning aan slagoffers en hulpbronne vir regs- en wetstoepassingsowerhede verbeter kan word.
Suid-Afrika is geprys vir sy wette wat verhoed dat minderjariges vir seks gekoop word of dat hulle verfilm of met 'n kamera afgeneem word terwyl hulle seks het, asook wetgewing teen mensehandel en seksuele voorbereiding. Vodacom se tolvrylyn wat voorligting vir kinders bied, word ook genoem.
Die World Childhood Foundation, Oak Foundation en die Carlson Family Foundation het gehelp met die navorsing.
Nie net is die omvang van die probleem in elke land gemeet nie, maar daar is ook gekyk hoe belanghebbendes op die bedreiging van seksuele misbruik en uitbuiting van kinders reageer. Dit het seksuele misbruik van kinders gedefinieer as "enigiets waarin 'n kind gebruik word vir die seksuele bevrediging van 'n ander persoon."
Een van die VN se volhoubare ontwikkelingsdoelwitte is om teen 2030 geweld teen kinders te beëindig.
In die navorsing is ook bevind dat seuns wat seksueel misbruik word oor die hoof gesien word. "Altesaam 21 lande het geen wettige beskerming vir seuns in hul kinderverkragtingswette nie. Slegs 18 lande versamel data oor die seksuele misbruik van seuns," lui die verslag.
Die verslag stel voor dat Suid-Afrika sy ondersteuning aan slagoffers van seksuele geweld moet opknap asook sy hulpbronne om oortreders aan die pen te laat ry. Daarbenewens moet gespesialiseerde riglyne daargestel word word vir die vervolging van seksuele misbruik van kinders.
Die verslag wys ook daarop dat Suid-Afrika geen spesiale beskerming vir kinders in sy verkragtingswette bied nie.